Wie is ons? - Kempton Kruin
Jy is hier: Tuis Meer oor ons Wie is ons?
Kempton-Kruin is `n hartlike gemeente geleë in Kempton Park en bestaan uit sowat 5000 lidmate. Die gemeente bestaan sedert 1975 en het een deeltydse en 4 voltydse leraars, `n jeugwerker en personeel van 13 mense. Ons Gemeenteraad bestaan uit 29 mense en is verteenwoordigend van al 7 ons bedieninge.
Ons is 'n familie-gemeente met 'n besonder warm, vriendelike atmosfeer waar mense baie welkom en gou tuis voel, en opregte omgee ervaar. Soos 'n mens in 'n familie kan verwag, word ons styl beskryf as informeel en gemaklik. Die gemeente is onopgesmuk, sonder fieterjasies en niks aansitterig nie. Dit is maklik vir enige vreemdeling om by ons in te stap en tuis te voel.
In 'n toenemend onpersoonlike omgewing waar mense al minder kontak met bure en ander mense in die omgewing het, vorm ons 'n warm, verwelkomende tuiste vir mense. Ons gemeentelede is lief vir mekaar, kuier lekker saam by die kerk sodat daar van Sondae se "buzz" gepraat word, en vorm sodoende 'n hegte eenheid.
Iemand het by geleentheid 'n treffende beeld gebruik wanneer hy verwys na hoe Kempton-Kruin se gemeenskap 'n mens in moeilike tye dra en 'n "kombers om jou vou."